Else Theill Sørensen (KF), 2002-05-22:
Den vedtagelse pålagde regeringen at tage nogle hensyn til hele landet, når der blev placeret nye statslige arbejdspladser, og når eksisterende statslige arbejdspladser blev nedlagt.
Den pålagde også regeringen at lave analyser af mulighederne for udflytning af eksisterende statslige institutioner og at fremlægge konkrete planer om udflytning af et antal statslige arbejdspladser til de dele af landet, hvor udviklingen er svagest.
Det er de pålæg, regeringen nu følger op på.
Når så mange her i Folketinget er optaget af placeringen
Det er vigtigt, hvor de statslige arbejdspladser er placeret i landet, og det er også vigtigt, hvor de er placeret inden for f.eks. det enkelte amt.
Det er altså ikke nok, at der er mange statslige arbejdspladser i amtets hovedby.
De skal fordeles ud over amtet i det omfang, det er muligt.
Blandt grundene til, at vi gerne vil have de statslige arbejdspladser, er selvfølgelig, at finansieringen af dem bidrager hele landet til, mens den egn, hvor arbejdspladserne placeres, har glæde og økonomisk gavn af aktiviteten og af beskæftigelsen.
For Det Konservative Folkeparti er det meget væsentligt at fremhæve, at det er vigtigt at fordele såvel statslige arbejdspladser som øvrige aktiviteter i samfundet; men det er helt afgørende, at der er noget at fordele, og at der er økonomisk vækst i samfundet, så der skabes mulighed for fortsat velstand og velfærd for alle landets borgere.
Som det fremgår af økonomi- og erhvervsministerens redegørelse, er der allerede taget initiativer, der fordeler de offentlige arbejdspladser bedre.
Den nuværende regerings omprioriteringer slanker staten og øger aktiviteten i amter og kommuner, og der er tre helt konkrete udflytningsplaner med i ministerens redegørelse: udflytningen af Rigsarkivet til Odense, oprettelse af en ny sikkerhedsstyrelse, som skal placeres i Jylland, og regionalisering af Skov- og Naturstyrelsen - alt sammen ting, der trækker i den rigtige retning.
Jeg vil godt slutte med at sige, at det er særlig vigtigt, hvis nye statslige institutioner oprettes, at de placeres med omhu, og at de nedlæggelser, der nødvendigvis en gang imellem må ske, også sker med stor omhu.
Noget af det allervanskeligste er nemlig at flytte eksisterende institutioner.
Det er svært at få truffet beslutning om en flytning, men det er småting i forhold til problemerne med at få den ført ud i livet.
Som eksempel vil jeg godt nævne udflytningen af helikopterne fra Flyvestation Værløse til Karup.
Jeg har ikke tal på de gange, der er sat spørgsmålstegn ved, om beslutningen nu også bliver realiseret.
I den lokale presse i Viborg Amt er tvivlen kommet frem igen og igen, og også blandt de ansatte, der skal flytte med, har det været svært at erkende, at helikopterne skal flyttes, og at de selv bliver flyttet.
Der er brugt utrolig mange kræfter på at forsøge at ændre en truffet beslutning - kræfter, som kunne have været brugt på at finde ud af, hvordan man får flyttet sig selv og familien til Jylland.
Jeg kan forsikre dem, der skal flytte, for, at der er truffet foranstaltninger i Karup til at tage pænt imod dem, og jeg er sikker på, at de bliver glade for deres nye tilværelse i det jyske.
Jeg tager dette eksempel frem, fordi det har været en lille smule aktuelt i Folketinget her for nylig, og fordi det er et typisk eksempel på, hvor kompliceret det er at få taget beslutningen, fastholde den og få den ført ud i livet.
Som medforslagsstiller kan jeg og naturligvis også Det Konservative Folkeparti støtte den vedtagelse, der er fremsat, og så vil jeg i øvrigt glæde mig over den enighed, den er udtryk for.
Som det også er fremgået af debatten i formiddag, er det jo et område, hvor vi stort set alle sammen har gode hensigter.
Det fremgik også, at det ikke altid lyder ens, alt afhængig af om man sidder på regeringsbænkene eller i opposition, men vi vil alle sammen gerne fordele statslige arbejdspladser og øvrige aktiviteter over hele landet.